Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-11-2021 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΗ΄ συνεδριάσεώς του, της Πέμπτης 2 Δεκεμβρίου 2021 σε ό,τι αφορά την ψήφιση στο σύνολο των σχεδίων νόμου:]] 1. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδονησίας για οικονομική συνεργασία». 2. «Κύρωση της Συμφωνίας για την ίδρυση του Διεθνούς Ιδρύματος ΕΕ-ΛΑΚ». 3. «Κύρωση του Παραρτήματος XV της Σύμβασης Προνομίων και Ασυλιών των Ειδικευμένων Οργανισμών, αναφορικά με τον Παγκόσμιο Οργανισμό Διανοητικής Ιδιοκτησίας». 4. «Κύρωση της Συμφωνίας για τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο». 5. «Για την κύρωση της διά ανταλλαγής ρηματικών διακοινώσεων Συμφωνίας για τη σύναψη διπλωματικών σχέσεων μεταξύ της Ελληνικής Δημοκρατίας και του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας και της περιεχόμενης σε ρηματική διακοίνωση της Καγκελαρίας του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας, μονομερούς δήλωσης») Παρακαλείται η κυρία Γραμματέας να ανακοινώσει τις αναφορές προς το Σώμα. [[Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:]] Α. ΚΑΤΑΘΕΣΗ ΑΝΑΦΟΡΩΝ [[Να μπει το e-mail των αναφορών]] Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν προχωρήσουμε στο προγραμματισμένο για σήμερα δελτίο επικαίρων ερωτήσεων, επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 6 Δεκεμβρίου 2021. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 213/22-11-2021 επίκαιρη ερώτηση του Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Υγείας, με θέμα: «Σε απόγνωση οι πολίτες της Δυτικής Αθήνας λόγω σοβαρών ελλείψεων στις δομές Πρωτοβάθμιας Φροντίδας Υγείας (ΠΦΥ)». 2. Η με αριθμό 227/29-11-2021 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Άμεση καταβολή των ενισχύσεων στους παραγωγούς της Αιτωλοακαρνανίας». 3. Η με αριθμό 228/29-11-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, με θέμα: «Επιδείνωση αντί για επίλυση των προβλημάτων των πληγέντων από τον σεισμό στο Αρκαλοχώρι». 4. Η με αριθμό 219/26-11-2021 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Ειδική εκκαθάριση της «ΛΑΡΚΟ» και εκτίμηση της αξίας της». 5. Η με αριθμό 231/29-11-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «ΟΛΠ: Νέο λιμάνι κρουαζιέρας στην Πειραϊκή, διαρκής περιβαλλοντική ρύπανση από σπασμένο τσιμεντοκιβώτιο». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 221/26-11-2021 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Εργασίας και Κοινωνικών Υποθέσεων, με θέμα: «Εξασφάλιση Στέγης για όλους - Συνταγματική Υποχρέωση της Πολιτείας». 2. Η με αριθμό 218/26-11-2021 επίκαιρη ερώτηση του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Περιβάλλοντος και Ενέργειας, με θέμα: «Υπογειοποίηση ηλεκτροδοτικών καλωδιώσεων στα μεσαιωνικά χωριά της Χίου». 3. Η με αριθμό 232/29-11-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ικαρία και Φούρνοι: εκατόν πενήντα ανεμογεννήτριες απειλούν με διάλυση το φυσικό οικοσύστημα». 4. Η με αριθμό 222/26-11-2021 επίκαιρη ερώτηση της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Κλιματικής Κρίσης και Πολιτικής Προστασίας, με θέμα: «Νέο Υπουργείο Κλιματικής Κρίσης και Πολιτικής Προστασίας». 5. Η με αριθμό 223/26-11-2021 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Η αδράνεια της Κυβέρνησης για λήψη μέτρων στήριξης οδηγεί σε κατάρρευση το εισόδημα χιλιάδων παραγωγών κορινθιακής σταφίδας». 6. Η με αριθμό 224/26-11-2021 επίκαιρη ερώτηση του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Υγείας, με θέμα: «Να ανανεωθούν άμεσα οι Συμβάσεις Ορισμένου Χρόνου των εργαζομένων στην καθαριότητα, σίτιση και φύλαξη στις δομές υγείας του ΕΣΥ». 7. Η με αριθμό 225/26-11-2021 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Περιβάλλοντος και Ενέργειας, με θέμα: «Απόσυρση της βεβαίωσης παραγωγού για την εγκατάσταση αιολικού πάρκου πέντε σταθμών στη Δημοτική Ενότητα Στυρέων Δήμου Καρύστου». 8. Η με αριθμό 229/29-11-2021 επίκαιρη ερώτηση της Βουλευτού Καβάλας του Συνασπισμού Ριζοσπαστικής Αριστεράς κ. Σουλτάνας (Τάνιας) Ελευθεριάδου προς τον Υπουργό Περιβάλλοντος και Ενέργειας, με θέμα: «Νέα δεδομένα μετά την απάντηση του Επιτρόπου Σμιτ για την ενίσχυση της Energean Oil & Gas». 9. Η με αριθμό 230/29-11-2021 επίκαιρη ερώτηση του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Παρά τις διακηρύξεις, καμμία πρόοδος στα δικαιώματα και την υγειονομική κάλυψη των ανθρώπων που ζούνε με HIV». 10. Η με αριθμό 234/29-11-2021 επίκαιρη ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Χρήστου Σπίρτζη προς τον Υπουργό Προστασίας του Πολίτη, με θέμα: «Άμεση λήψη μέτρων για την προστασία της δημόσιας υγείας και αποτροπής διασποράς της COVID-19 από την τήρηση των κανόνων κοινωνικής αποστασιοποίησης από ανεμβολίαστους αστυνομικούς». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 364/15-10-2021 ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Κλιματικής Κρίσης και Πολιτικής Προστασίας, με θέμα: «Αντιμετώπιση κινδύνων από πλημμυρικά φαινόμενα». 2. Η με αριθμό 452/17/19-10-2021 ερώτηση και αίτηση κατάθεσης εγγράφων του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Κλιματικής Κρίσης και Πολιτικής Προστασίας, με θέμα: «Πορεία υλοποίησης αντιπλημμυρικών και αντιδιαβρωτικών έργων». 3. Η με αριθμό 652/25-10-2021 ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Νικόλαου Παππά προς τον Υπουργό Υποδομών και Μεταφορών, με θέμα: «Κωλυσιεργία και αποδοχή θέσεων του αναδόχου από τον κ. Καραμανλή σταμάτησαν το αντιπλημμυρικό έργο στους Δήμους Νίκαιας, Αγ. Ιωάννη, Μοσχάτου - Ταύρου». 4. Η με αριθμό 660/25-10-2021 ερώτηση της Βουλευτού Φλώρινας του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκα προς τον Υπουργό Περιβάλλοντος και Ενέργειας, με θέμα: «Προβληματισμός αναφορικά με το σχεδιασμό της κυβέρνησης για τα Ειδικά και Τοπικά Πολεοδομικά Σχέδια». 5. Η με αριθμό 664/25-10-2021 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η πρόχειρη εξαγγελία της κυβέρνησης για την μεταφορά των δασικών υπηρεσιών στο Υ.Π.ΕΝ. δεν προχωρά και δημιουργεί προβλήματα στους δασικούς υπαλλήλους». Κυρίες και κύριοι συνάδελφοι, προχωρούμε αμέσως στο προγραμματισμένο για σήμερα δελτίο επικαίρων ερωτήσεων, από το οποίο θα συζητηθούν μόνο δύο ερωτήσεις. Η με αριθμό 226/28-11-2021 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Ανάπτυξης και Επενδύσεων, με θέμα: «Δομές Στήριξης Επιχειρήσεων στα Επιμελητήρια της χώρας» δεν θα συζητηθεί λόγω κωλύματος του Βουλευτή. Η με αριθμό 220/26-11-2021 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς την Υπουργό Παιδείας και Θρησκευμάτων, με θέμα: «Τα σοβαρά προβλήματα στην υλοποίηση του προγράμματος «"Μεταλυκειακό έτος - τάξη μαθητείας" στα ΕΠΑΛ», δεν θα συζητηθεί λόγω κωλύματος της Βουλευτού. Η με αριθμό 214/22-11-2021 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Ανάπτυξης και Επενδύσεων, με θέμα: «Η Κυβέρνηση παγώνει τις πληρωμές του ΕΣΠΑ» δεν θα συζητηθεί κατόπιν συνεννοήσεως. Η με αριθμό 217/24-11-2021 επίκαιρη ερώτηση της Βουλευτού Ιωάννινων του Συνασπισμού Ριζοσπαστικής Αριστεράς κ. Μερόπης Τζούφη προς την Υπουργό Παιδείας και Θρησκευμάτων, με θέμα: «Εκτός εκπαίδευσης μαθητές που ανήκουν σε ευπαθείς ομάδες με ευθύνη του Υ.ΠΑΙ.Θ.» δεν θα συζητηθεί κατόπιν συνεννοήσεως. Ξεκινούμε με τη συζήτηση της πρώτης με αριθμό 215/23-11-2021 επίκαιρης ερώτησης δεύτερου κύκλου της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Εσωτερικών, με θέμα: «Στο έλεος της κυβερνητικής αδιαφορίας οι σεισμοπαθείς του Νομού Λάρισας». Στην επίκαιρη ερώτηση θα απαντήσει ο Αναπληρωτής Υπουργός κ. Στυλιανός Πέτσας. Κυρία Βαγενά, έχετε τον λόγο. Έχουμε χρόνο, οπότε θα υπάρχει ανοχή στον χρόνο και προς τους Βουλευτές και προς τους Υπουργούς.
Ευχαριστώ, κύριε Πρόεδρε. Ευχαριστώ, κύριε Υπουργέ, για την παρουσία σας εδώ. Θεωρώ πολύ σημαντική αυτή την υπόθεση των σεισμοπαθών του Δαμασίου, γι' αυτό και επανέρχομαι. Είναι εννέα μήνες μετά τον καταστροφικό σεισμό μεγέθους 6,3 της κλίμακας Ρίχτερ της 3ης Μαρτίου 2021, που έπληξε τον Νομό Λάρισας και είχε ως αποτέλεσμα την απώλεια μιας ανθρώπινης ζωής, καθώς και σφοδρές ζημιές και καταστροφές σε σχολεία, υποδομές, κατοικίες του Νομού Λάρισας, στους Δήμους Τυρνάβου και Ελασσόνας. Από τότε πολλοί κάτοικοι εξακολουθούν να μένουν σε πρόχειρους καταυλισμούς και στο Δαμάσι και στο Μεσοχώρι, με ό,τι αυτό συνεπάγεται για την ποιότητα της ζωής τους, αλλά και για την υγεία τους και μάλιστα εν όψει του χειμώνα που έρχεται και σε καιρό πανδημίας. Ενδεικτικά, στο Δαμάσι Τυρνάβου αυτή τη στιγμή διαμένουν σε καταυλισμούς περίπου εβδομήντα οικογένειες, που είναι και παιδιά και ηλικιωμένοι άνθρωποι μέσα και καταλαβαίνετε αυτό πόσο δύσκολο είναι. Επίσης, ένα σημαντικό στοιχείο είναι ότι σε απόσταση μόνο ενάμισι μέτρου απ' αυτόν τον πρόχειρο καταυλισμό με τα κοντέινερ υπάρχει και ένα χαντάκι, ένας αγωγός στον οποίο πέφτουν νερά της βροχής και λύματα κυρίως, το οποίο δυστυχώς εδώ και εννέα μήνες από τον σεισμό δεν έχει καταφέρει η πολιτεία να το καλύψει. Υπάρχει δυσοσμία. Το καλοκαίρι υπάρχουν τα κουνούπια. Και επίσης υπάρχει μεγάλος κίνδυνος τα παιδιά του καταυλισμού, που παίζουν εκεί, να πέσουν μέσα σε αυτό το χαντάκι. Στις 17-11-2021 ο Υφυπουργός στον Πρωθυπουργό, αρμόδιος σε θέματα κρατικής αρωγής και αποκατάστασης από φυσικές καταστροφές, κ. Χρήστος Τριαντόπουλος πραγματοποίησε επίσκεψη στο Δαμάσι και ανακοίνωσε την άμεση χορήγηση της προκαταβολής της στεγαστικής συνδρομής για την έναρξη των διαδικασιών αποκατάστασης των ζημιών στους σεισμοπαθείς για τα σπίτια που καταστράφηκαν. Είναι απόφαση η οποία έχει ήδη δημοσιευθεί στο ΦΕΚ από τις 11-3-2021 και καλούσε τους ενδιαφερόμενους να υποβάλουν την αίτηση. Η σχετική πλατφόρμα δεν έχει ανοίξει ακόμα. Τελείωσε και ο Νοέμβριος, έχουμε μπει στην πρώτη εβδομάδα του Δεκεμβρίου και δυστυχώς δεν έχει ανοίξει ακόμα. Αυτό είναι πάρα πολύ δυσάρεστο, γιατί αυτοί οι άνθρωποι πρέπει αφού ανοίξει η πλατφόρμα να κάνουν τις αιτήσεις, να πάρουν την προκαταβολή και μετά να αρχίσουν τη διαδικασία αποκατάστασης των οικιών τους, δηλαδή μετά να απευθυνθούν σε μελετητή, να γίνει μελέτη και μετά να βρεθούν οι εργολάβοι και να γίνει η όλη διαδικασία. Καταλαβαίνετε πόσο χρονοβόρο είναι αυτό και πόσο δυσχεραίνει την κατάσταση. Εν τω μεταξύ το κόστος στα οικοδομικά υλικά συνεχώς αυξάνεται, με αποτέλεσμα τα χρήματα που θα πάρουν τελικά να μην επαρκούν για την αποκατάσταση των ζημιών των οικιών τους. Ερωτάται, λοιπόν, ο αρμόδιος Υπουργός: Πότε ακριβώς πρόκειται να ανοίξει η πλατφόρμα και πόσο άμεσα μετά θα καταβληθεί αυτή η προκαταβολή; Είναι στις προθέσεις σας να μεριμνήσετε είτε για την απαλλαγή των δικαιούχων από τον ΦΠΑ 24% είτε για μια αναπροσαρμογή στις τιμές των υλικών στο συνολικό ύψος της ενίσχυσης; Δεύτερη ερώτηση: Εκταμιεύθηκε ποτέ η έκτακτη επιχορήγηση στην Περιφέρεια Θεσσαλίας; Έτσι είχε ανακοινωθεί τότε στην επίσκεψη του κ. Τριαντόπουλου, ότι θα εκταμιευθεί ένα ποσό -δεν είναι μεγάλο, το ποσό είναι 100.000 ευρώ περίπου- για την αποκατάσταση από την περιφέρεια και την κάλυψη επιτέλους αυτού του φρεατίου, του χαντακιού που σας περιέγραψα πριν. Σας ευχαριστώ πολύ.
Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Ευχαριστώ και την κ. Βαγενά για την ερώτησή της. Επιτρέψτε μου να ξεκινήσω την πρωτολογία μου απαντώντας πρώτα στο δεύτερο σκέλος της ερώτησής σας, που είναι απολύτως και στο πλαίσιο των αρμοδιοτήτων μας. Ξεκινώ από τα στοιχεία για την επιχορήγηση που έχουν λάβει οι Δήμοι του Νομού Λάρισας καθώς και η Περιφέρεια Θεσσαλίας από το Υπουργείο Εσωτερικών για την αντιμετώπιση των ζημιών που προκάλεσε ο σεισμός της 3ης Μαρτίου, εννιά μήνες μετά, όπως είπατε, κυρία Βαγενά. Μέχρι σήμερα ο Δήμος Τυρνάβου έχει επιχορηγηθεί με το ποσό του 1.923.000 ευρώ, ο Δήμος Ελασσόνας με 1.970.000 ευρώ, ο Δήμος Λαρισαίων με 5,5 εκατομμύρια ευρώ και η Περιφέρεια Θεσσαλίας με 5.160.000 ευρώ. Δηλαδή σημαντικοί πόροι, πάνω από 14,5 εκατομμύρια ευρώ, έχουν κατευθυνθεί γρήγορα προς τους πληγέντες δήμους και την περιφέρεια για να προβούν στα απαραίτητα έργα αποκατάστασης των ζημιών. Μπορώ να σας διαβεβαιώσω ότι όταν οι πληγέντες δήμοι και η περιφέρεια έστειλαν στο Υπουργείο Εσωτερικών αιτιολογημένα αιτήματα, συνοδευόμενα φυσικά από τα απαραίτητα δικαιολογητικά, αυτά εξετάστηκαν κατά προτεραιότητα και ικανοποιήθηκαν γρήγορα κατά τον μέγιστο βαθμό. Ρωτάτε συγκεκριμένα για το ανοιχτό φρεάτιο πλησίον του οικοπέδου προσωρινής στέγασης των σεισμοπλήκτων στο Δαμάσι Τυρνάβου και αναφέρω ότι γι' αυτόν τον σκοπό χρηματοδοτήθηκε η Περιφέρεια Θεσσαλίας με το ποσό των 160.000 ευρώ για την αποκατάσταση του αγωγού ομβρίων υδάτων. Στις 22 Νοεμβρίου έγινε η ανάληψη της υποχρέωσης και η εκταμίευση του ποσού θα γίνεται απολογιστικά, σύμφωνα με την πρόοδο των έργων και με τα παραστατικά των δαπανών που θα υποβάλλονται στο Υπουργείο Εσωτερικών. Δηλαδή, πρώτα θα πρέπει να εκτελεστούν τα έργα και μετά θα γίνει η εκταμίευση του ποσού, σύμφωνα με τα τιμολόγια. Γνωρίζουμε ότι η Περιφέρεια Θεσσαλίας θα κινηθεί γρήγορα στις απαραίτητες ενέργειες για να ξεκινήσουν οι εργασίες αποκατάστασης. Κι επειδή έχω προσωπική άποψη για το θέμα αυτό, επιτρέψτε μου, κυρία Βαγενά και κύριε Πρόεδρε, να επανέλθω σε αυτό το θέμα στη δευτερολογία μου. Όσον αφορά το πλαίσιο της κρατικής αρωγής για το θέμα του ΦΠΑ των απαιτούμενων υλικών για την επισκευή και ανακατασκευή των κατεστραμμένων οικιών, επιτρέψτε μου να καταθέσω στα Πρακτικά έγγραφα του Υπουργείου Οικονομικών, καθώς είναι ένα θέμα που άπτεται των αρμοδιοτήτων του. Οπότε θα καταθέσω τρία σχετικά έγγραφα του Υπουργείου Οικονομικών. [[Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, για την ενημέρωση του Σώματος της Βουλής και της Βουλευτού που ερωτά, αναφέρω ότι για την ένταξη των περιοχών που επλήγησαν από τον σεισμό της 3ης Μαρτίου του 2021 στην ηλεκτρονική πλατφόρμα arogi.gov.gr -ώστε οι ιδιοκτήτες κτηρίων να δικαιούνται τη χορήγηση έκτακτης ενίσχυσης πρώτης αρωγής έναντι στεγαστικής συνδρομής- απαιτείται τροποποίηση της υφιστάμενης νομοθεσίας. Τα αρμόδια Υπουργεία δουλεύουν πάνω σε αυτή την κατεύθυνση και η τροπολογία αναμένεται να κατατεθεί το αμέσως επόμενο χρονικό διάστημα από το Υπουργείο Οικονομικών. Θα ήθελα να αναφέρω εδώ προς διευκρίνιση ότι το πλαίσιο της κρατικής αρωγής με τη γενναία προκαταβολή μέσω της πλατφόρμας που θεσμοθετήθηκε μετά τις πυρκαγιές του καλοκαιριού, θεσπίστηκε με την πράξη νομοθετικού εριεχομένου της 13ης Αυγούστου του 2021, αλλά δεν ήταν αυτό το πλαίσιο διαθέσιμο για τους σεισμόπληκτους της περιοχής της Θεσσαλίας που είχε προηγηθεί στις 3 Μαρτίου του 2021 και είχαν κινηθεί οι κανονικές διαδικασίες που τότε προβλέπονταν, δηλαδή η καταγραφή από τριμελείς επιτροπές, οι πρώτες δαπάνες οικοσκευής και οι ανάγκες πρώτης διαβίωσης από το Υπουργείο Εσωτερικών σύμφωνα με αυτά τα στοιχεία και, φυσικά, στεγαστική συνδρομή, όπως προβλεπόταν μετά την πιστοποίηση από τη ΔΑΕΦΚ του Υπουργείου Υποδομών και Μεταφορών. Όμως, ακριβώς επειδή η νεότερη πλατφόρμα είναι πιο γενναία, δουλεύουμε ώστε να εντάξουμε και τους σεισμόπληκτους της Θεσσαλίας σε αυτή. Νομίζω πως γίνεται αντιληπτό από τους πολίτες ότι η σημερινή Κυβέρνηση έχει θέσει σε προτεραιότητα τα θέματα αποκατάστασης των ζημιών από φυσικές καταστροφές και παροχής οικονομικής ενίσχυσης των πληγέντων πολιτών. Αυτό δηλώνει, εξάλλου, η θεσμοθέτηση του σχήματος της κρατικής αρωγής. Δουλεύουμε για να αντιμετωπίζουμε φυσικές καταστροφές, καθώς δεν μπορούμε να τις αποτρέψουμε. Αυτές, μάλιστα, βαίνουν και αυξανόμενες λόγω της κλιματικής κρίσης το τελευταίο διάστημα. Όμως, υποχρεούμαστε να αντιτάξουμε έναν σχεδιασμό που θα μειώνει τις συνέπειές τους, τόσο σε επίπεδο πρόληψης όσο και σε επίπεδο αποκατάστασης. Και αυτό κάνουμε. Επομένως θα ήθελα να πω με όλον τον σεβασμό ότι ο τίτλος της ερώτησής σας δεν ανταποκρίνεται στη σημερινή πραγματικότητα ως «κυβερνητική αδιαφορία», αλλά κάνουμε ό,τι μπορούμε για να είμαστε δίπλα στους πληγέντες πολίτες παντού, σε όλη τη χώρα. Ευχαριστώ.
Ορίστε, κυρία Βαγενά, έχετε τον λόγο.
Κύριε Υπουργέ, αναφέρατε ότι έχουν δοθεί τα ποσά αυτά που έχουν δοθεί στους Δήμους της Θεσσαλίας του Νομού Λάρισας για τη βοήθεια των σεισμοπαθών. Αυτά είναι ποσά τα οποία έτσι κι αλλιώς έπρεπε να δώσετε. Δεν είναι μια καλή πράξη που έκανε η Κυβέρνησή σας. Είναι θεσμοθετημένα. Είναι αυτά που προβλέπει ο νόμος, δηλαδή από 6.000 ευρώ έως 600 ευρώ για την οικοσκευή και κάποιες άλλες βοήθειες που δόθηκαν στους σεισμοπαθείς. Αυτά δίνονται έτσι κι αλλιώς. Η ερώτησή μου δεν αφορούσε αυτά ούτε έκανε η Κυβέρνηση κάτι εξαιρετικό. Ήταν υποχρεωμένη να τα κάνει. Έχουν επικυρωθεί αυτά τα θέματα και από την κυβέρνηση του ΣΥΡΙΖΑ και υπήρχαν και προηγουμένως. Άρα είναι δεδομένα αυτά. Εγώ σας μίλησα για συγκεκριμένο πράγμα. Σας μίλησα για τις προκαταβολές που πρέπει να δοθούν, για να αρχίσει επιτέλους η αποκατάσταση των γκρεμισμένων οικιών, αυτών που έχουν καταστραφεί ολοσχερώς ή αυτών που χρειάζονται επισκευές. Δυστυχώς, σ' αυτό η απάντησή σας πάλι είναι της αναβολής. Αν κατάλαβα καλά -γιατί δυστυχώς δεν σας άκουγα καλά με τη μάσκα, με συγχωρείτε, αλλά δεν τα άκουσα όλα- είπατε ότι χρειάζεται μια τροποποίηση. Έτσι κατάλαβα τουλάχιστον. Αυτό δείχνει πάλι καινούργια καθυστέρηση. Ο χειμώνας έρχεται. Απ' ό,τι φαίνεται, λοιπόν, αυτοί οι άνθρωποι δεν θα μπούνε στα σπίτια τους ούτε σε δυο-τρία χρόνια. Με τους ρυθμούς αυτούς δεν πρόκειται να μπούνε. Εν τω μεταξύ, όπως είπαμε, οι τιμές των υλικών αυξάνονται και ποιος ξέρει πού θα φτάσουν, όταν πια θα ξεκινήσουν οι άνθρωποι αυτοί να επισκευάζουν τα σπίτια τους ή να τα χτίζουν από την αρχή. Ένα ακόμα αίτημα των κατοίκων του καταυλισμού που έχει αγνοηθεί από την αρχή είναι η παροχή πρόσβασης στο ίντερνετ. Η απουσία πρόσβασης δημιουργεί μεγάλα προβλήματα και ιδίως στις εργασίες των μαθητών. Σκεφτείτε -που δεν το εύχεται κανείς- αν υπάρξει η ανάγκη καινούργιου lockdown, αυτά τα παιδιά δεν θα μπορούν από τα κοντέινερ να παρακολουθούν τα μαθήματα διαδικτυακά. Επίσης, κύριε Υπουργέ, αναφερθήκατε και εσείς στις φυσικές καταστροφές, που δυστυχώς είναι όλο και συχνότερες λόγω κλιματικής αλλαγής. Οι κάτοικοι του Δαμασίου είναι κυρίως οινοπαραγωγοί. Τα σταφύλια για τα περίφημα κρασιά ή τσίπουρα Τυρνάβου, κ.λπ., που ξέρουμε όλοι, παράγονται σ' αυτή την περιοχή. Την άνοιξη, λοιπόν, με τον παγετό είχαμε πολύ μεγάλες καταστροφές στις καλλιέργειές τους, πράγμα που επιδείνωσε ακόμα περισσότερο την οικονομική τους κατάσταση. Στη συνέχεια δεν έφτανε αυτό, αλλά ήρθε και ο καύσωνας, που και αυτός είχε επίδραση, και μετά χαλαζόπτωση. Αυτό βεβαίως δεν αφορά το δικό σας Υπουργείο, αλλά είναι ένα νέο στοιχείο για το πόσο δύσκολα περνάνε αυτοί οι άνθρωποι και εξαιτίας της καταστροφής της παραγωγής τους. Άφησα τελευταίο το θέμα του χαντακιού. Το έχω ονομάσει σε δημοσίευμά μου, που θα καταθέσω και στα Πρακτικά, το «χαντάκι της ντροπής», κύριε Υπουργέ. Είναι ντροπή, κύριε Υπουργέ. Μου είπατε για την περιφέρεια κ.λπ.. Μακάρι να δρομολογηθεί. Πρόκειται, όμως, για ένα χαντάκι πενήντα μέτρων. Δυστυχώς σε αυτό το χαντάκι, μέσα στη βρώμα και στα κουνούπια, βούλιαξε το επιτελικό σας κράτος, κύριε Υπουργέ. Δυστυχώς. Δεν μπορούμε να λέμε ότι έχουμε επιτελικό κράτος που είναι άμεσο και ανταποκρίνεται και να αφήνουμε ανοιχτό ένα χαντάκι πενήντα μέτρων εννέα μήνες μπροστά σε έναν καταυλισμό. Εκεί πνίγηκε, στα λασπόνερα του καναλιού αυτού. Σε άλλα θέματα, θα μου επιτρέψετε να πω, δυστυχώς είστε ταχύτατοι, όπως σε απευθείας αναθέσεις κατά την περίοδο του COVID. Είδαμε μέσα σε τρεις μέρες να δίνονται άδειες σε «ημέτερους» για να ανοίξουν εργοστάσια, να κάνουν παραγωγές. Σε τρεις μέρες! Και έχουν περάσει εννιά μήνες και δεν έχει καλυφθεί αυτό το χαντάκι. Νομίζω ότι 4,5 δισεκατομμύρια δόθηκαν σε απευθείας αναθέσεις ταχύτατα. Ας δοθούν και αυτές οι 150 ευρώ χιλιάδες ευρώ για να γίνει αυτό το έργο. Το μόνο έργο που έγινε όλους αυτούς τους μήνες και τελείωσε στην περιοχή είναι το δημοτικό σχολείο και αυτό, κύριε Υπουργέ, δεν έγινε με λεφτά της Κυβέρνησης, έγινε με δωρεά εξ ολοκλήρου από γνωστή κατασκευαστική εταιρεία. Έσπευσε βεβαίως ο Πρωθυπουργός να το εγκαινιάσει. Καλό ήταν αυτό, που έσπευσε και πήγε. Με ξένα κόλλυβα λειτούργησε, που λέει και ο λαός. Ξέρετε τι καλό είχε αυτή η επίσκεψη; Μαζεύτηκαν επιτέλους την παραμονή της επίσκεψης του Πρωθυπουργού τα μπάζα από τις γκρεμισμένες οικίες που επί έξι μήνες, από τον Μάρτη -τον Σεπτέμβρη πήγε ο Πρωθυπουργός- ήταν στους δρόμους ακόμα. Μαζεύτηκαν την παραμονή της επίσκεψης τα μπάζα. Αυτό έγινε βεβαίως μπας και ξεφύγει καμιά κάμερα και φανεί σε κανένα πλάνο και χαλάσει η εικόνα του Πρωθυπουργού. Βεβαίως τι σας λέω εσάς; Από εικόνα του Πρωθυπουργού τηλεοπτική γνωρίζετε πάρα πολύ καλά! Σας ευχαριστώ.
Κύριε Υπουργέ, έχετε τον λόγο.
Ευχαριστώ, πολύ κύριε Πρόεδρε. Γνωρίζω και πολύ καλά και την εικόνα στο Δαμάσι, κυρία Βαγενά, και επιτρέψτε μου από αυτά που είπατε να κινηθώ λίγο πιο ελεύθερα καλύπτοντας αυτό το θέμα. Πρώτον, όσον αφορά το φρεάτιο, είπα ότι θα αναφερθώ στη δευτερολογία μου για έναν απλό λόγο: Έχουμε δώσει 14,5 εκατομμύρια ευρώ στην περιφέρεια και στους δήμους της περιοχής. Θεωρείτε ότι δεν έπρεπε η αυτοδιοίκηση μόνη της να έχει κινηθεί από την πρώτη μέρα και να έχει καλύψει αυτό το φρεάτιο; Εγώ ο ίδιος το είχα πει από την πρώτη μέρα που φτιάχναμε τον οικισμό. Πώς τον φτιάξαμε τον οικισμό; Εμείς πήγαμε εκεί τη δεύτερη μέρα μετά τον σεισμό, προκειμένου να δώσουμε τις κατευθύνσεις πώς πρέπει να είναι οικισμός, να πάει ύδρευση, αποχέτευση, ηλεκτρισμός και όχι να πετάμε κοντέινερ μέσα στις λάσπες, προκειμένου να υπάρχει αυτή η εικόνα που είναι μια κανονική εικόνα. Μπορεί να ζήσει κάποιος χωρίς να παλεύει με τις λάσπες. Θα μπορούσαν, λοιπόν, να είχαν φτιάξει το φρεάτιο από την πρώτη στιγμή. Γιατί δεν έγινε από την πρώτη στιγμή; Διότι -και εδώ πρέπει να το συζητάμε, για να το ακούνε οι πολίτες που μας παρακολουθούν- όλοι περιμένουν σε περιπτώσεις φυσικών καταστροφών να έρθει το κράτος να δώσει επιπλέον χρήματα. Και δυστυχώς αυτή η νοοτροπία είναι πάρα πολύ εκτεταμένη. Δεν είναι δυνατόν να συζητούμε για ένα ποσό 160 χιλιάδων ευρώ στα 14,5 εκατομμύρια ευρώ και να μην έχει γίνει το φρεάτιο. Μετά από δική μας πίεση καταλήξαμε στο σχήμα το καλύτερο, να δώσουμε τα χρήματα στην περιφέρεια για να γίνει το έργο. Και θα γίνει. Για το θέμα που αφορά τα μπάζα, ξέρετε ότι είναι για πρώτη φορά που μετά από σεισμό έρχεται η πολιτεία και αναλαμβάνει το κόστος κατεδάφισης και δίνει χρήματα, ενώ αυτά θα έπρεπε να βαρύνουν τους ιδιοκτήτες. Για πρώτη φορά έρχεται το Υπουργείο Εσωτερικών και δίνει χρήματα για την κατεδάφιση και θα προχωρήσει και η ανοικοδόμηση. Πώς; Μέσα από τη στεγαστική συνδρομή. Η στεγαστική συνδρομή για την περίπτωση του Δαμασίου συγκεκριμένα έχει να κάνει με το προηγούμενο καθεστώς, καθώς έγινε στις 3 Μαρτίου του 2021, άρα με το καθεστώς που προβλεπόταν και επί της κυβερνήσεως του ΣΥΡΙΖΑ σε σχέση με το πώς περνάει και καταγράφει η ΔΑΕΦΚ τις ζημιές και προχωρά η προκαταβολή και το ποσό της αποκατάστασης. Δουλεύουμε για να ακολουθηθεί το μοντέλο που θεσπίσαμε τον Αύγουστο του 2021 για την κρατική αρωγή, προκειμένου να γίνει πιο γρήγορα η αποκατάσταση. Όσον αφορά στο σχολείο, το σχολείο το επισκέφτηκα αμέσως μετά τον σεισμό. Μπήκα μέσα μαζί με τον επικεφαλής του ΟΑΣΠ, με τον δήμαρχο και με τον περιφερειάρχη, τον Κώστα Αγοραστό, και τον διευθυντή του σχολείου. Είναι θαύμα ότι τα παιδιά μας βγήκαν από αυτό το σχολείο. Αξίζουν πολλά συγχαρητήρια και στον ΟΑΣΠ και στον διευθυντή κυρίως του σχολείου, που έδειξαν ψυχραιμία και ετοιμότητα, γιατί είχε προηγηθεί άσκηση. Όντως αποκαταστάθηκε το σχολείο με ιδιωτική συνδρομή μέσα στο πλαίσιο της εταιρικής κοινωνικής ευθύνης. Δεν πρέπει αυτούς τους ιδιωτικούς πόρους να τους κινητοποιούμε, κατά την άποψή σας; Η άποψή μας είναι ότι ναι, όπου υπάρχει μια ανάγκη και υπάρχει η διάθεση του ιδιωτικού τομέα να συμβάλει οργανωμένα και με διαφάνεια να συμβάλει, για να έχουμε τη γρηγορότερη δυνατή αποκατάσταση. Επίσης, όσον αφορά τα σχολεία, δεν είναι μόνο αυτή η πρωτοβουλία που είχε πάρει η Κυβέρνηση. Θυμάμαι ότι εκείνη την ημέρα της αγωνίας για το πώς θα πάνε τα παιδιά μας σχολείο κινητοποιήσαμε πάρα πολλές άλλες σχολικές μονάδες στην περιοχή και ακόμα το νατοϊκό στρατόπεδο. Άρα δείξαμε μια ταχύτητα, επιτρέψτε μου να πω, που δεν είχε προηγούμενο σε αυτή την αντιμετώπιση της κατάστασης. Τώρα για τα ευρύτερα θέματα που αναφέρατε, είτε αφορούν τον πρωτογενή τομέα είτε άλλα ζητήματα, νομίζω ότι ξεφεύγουν της αρμοδιότητας του Υπουργείου Εσωτερικών, αλλά πάντα στα θέματα αποκατάστασης ζημιών νομίζω ότι επιδεικνύουμε μια ταχύτητα που δεν έχει προηγούμενο, σε σχέση με προηγούμενες περιπτώσεις. Ευχαριστώ, κύριε Πρόεδρε.
Ευχαριστώ, κύριε Πρόεδρε. Συνεχίζουμε με την τρίτη με αριθμό 216/24-11-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Καθυστέρηση της καταβολής των μισθολογικών κλιμακίων των νεοδιόριστων εκπαιδευτικών». Θα απαντήσει η Υφυπουργός Παιδείας κ. Ζέττα Μακρή. Κύριε Δελή, έχετε τον λόγο.
Ευχαριστώ πολύ, κύριε Πρόεδρε. Ο λόγος για τους νεοδιόριστους εκπαιδευτικούς. Μετά λοιπόν, κύριε Υπουργέ, από πολλά χρόνια εργασιακής ομηρίας, ανασφάλειας και περιπλάνησης φυσικά, έντεκα χιλιάδες επτακόσιοι νεοδιόριστοι εκπαιδευτικοί από τους περίπου εξήντα χιλιάδες αναπληρωτές απέκτησαν επιτέλους μόνιμη σχέση εργασίας, ένας όρος φυσικά εντελώς απαραίτητος για όλους τους εκπαιδευτικούς, για όλους, επαναλαμβάνω, τους εκπαιδευτικούς, ώστε να μπορέσουν να λειτουργήσουν τα σχολεία με παιδαγωγικά ορθό τρόπο. Προσέξτε τώρα γιατί από εδώ ακριβώς ξεκινάει και το ζήτημα. Πολλές διευθύνσεις εκπαίδευσης ακόμα δεν έχουν καταβάλει τα πραγματικά μισθολογικά κλιμάκια αυτών των νεοδιόριστων που δικαιούνται με βάση την προϋπηρεσία τους, με αποτέλεσμα αυτοί οι νεοδιόριστοι εκπαιδευτικοί, κύριε Υπουργέ, να εξακολουθούν να πληρώνονται με 737 ευρώ τον μήνα, δηλαδή με το πρώτο μισθολογικό κλιμάκιο, το οποίο αντιστοιχεί στον πρωτοδιόριστο χωρίς καμμία προϋπηρεσία εκπαιδευτικό και μάλιστα, με αυξημένες κρατήσεις για το Μετοχικό Ταμείο Πολιτικών Υπαλλήλων. Με αυτό τον μισθό τώρα πρέπει αυτοί οι εκπαιδευτικοί να ανταποκριθούν στα έξοδα της στέγασης, της μετακίνησης, γιατί πολλοί από αυτούς μετακινούνται και σε αρκετά σχολεία, της διαβίωσης, έξοδα βέβαια τα οποία ολοένα και αυξάνονται, αφού η ακρίβεια θεριεύει τον τελευταίο καιρό. Κοιτάξτε, να το πούμε καθαρά και ανοικτά. Είναι πραγματικά απαράδεκτο να καθυστερεί εδώ και μήνες η ελληνική πολιτεία την έγκαιρη απόδοση των μισθολογικών κλιμακίων σε αυτούς τους νεοδιόριστους εκπαιδευτικούς, καθώς και στους αναπληρωτές, γιατί και σε εκείνους καθυστερεί. Καθυστερεί δηλαδή να τους δώσει τον μισθό τον οποίο δικαιούνται νόμιμα, με βάση τον νόμο που ισχύει. Και ξέρετε γιατί είναι απαράδεκτο; Γιατί αυτή η καθυστέρηση της αμοιβής τους αφορά μία ήδη παρασχεθείσα εργασία από αυτούς, γιατί τέτοιου είδους εργασία είναι η προϋπηρεσία. Και όλα αυτά, όπως είπαμε, την ώρα που ο μισθός τους δεν φτάνει για να καλύψει καλά-καλά τις ανάγκες τους. Αυτή την ώρα το ελληνικό κράτος, η Κυβέρνησή σας, οι υπηρεσίες σας καθυστερούν επικίνδυνα να τους δώσουν αυτό που δικαιούνται, όπως είπαμε, με βάση την προϋπηρεσία τους. Σας ρωτάμε λοιπόν, κυρία Υπουργέ, τι θα πράξετε ώστε να αναγνωριστούν και να καταβληθούν άμεσα τα μισθολογικά κλιμάκια για όλους. Σας ρωτάμε τι θα πράξετε για να δοθεί σε όλους τους εκπαιδευτικούς, τώρα, τον φετινό Δεκέμβρη το δώρο των Χριστουγέννων που κόπηκε τα προηγούμενα χρόνια και αυτό να γίνει ως ένα πρώτο βήμα για την επαναφορά του δέκατου τρίτου και δέκατου τέταρτου μισθού. Τι θα κάνετε για να δοθούν αυξήσεις, γιατί τέτοιες πρέπει να γίνουν πια, στους μισθούς όλων των εκπαιδευτικών; Τι θα κάνετε για να ξεπαγώσετε εκείνα τα μισθολογικά κλιμάκια που πάγωσε ο ΣΥΡΙΖΑ το 2016 - '17, για τη συγκεκριμένη διετία εννοώ; Και τι θα κάνετε για να στηρίξετε και όλους εκείνους τους εκπαιδευτικούς, νεοδιόριστους, μόνιμους και μη, αναπληρωτές, οι οποίοι εργάζονται μακριά από την κατοικία τους, με ένα επίδομα σίτισης, με ένα επίδομα στέγασης και με τα δωρεάν μεταφορικά, έτσι ώστε να ανταποκριθούν στις ανάγκες της διαβίωσής τους; Ευχαριστώ.
Κυρία Υφυπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, το ξέρετε κι εσείς καλά ότι όλα τα ερωτήματα τα οποία μου θέτετε δεν είναι αρμοδιότητα του δικού μας Υπουργείου. Θα απαντήσω στο μέρος που μας αφορά και θα σας ενημερώσω ότι για την άμεση απόδοση των μισθολογικών κλιμακίων η αρμοδιότητα και η ευθύνη εκκαθάρισης των αποδοχών των εκπαιδευτικών ανήκει στις οικείες διευθύνσεις της εκπαίδευσης και αυτές εφαρμόζουν τις διατάξεις του ενιαίου μισθολογίου όπως ισχύουν. Η μισθοδοσία όλων των νεοδιόριστων εκπαιδευτικών ξεκινά με το πρώτο μισθολογικό κλιμάκιο -το είπατε κι εσείς- και στη συνέχεια, αφού συνυπολογιστούν τα χρόνια υπηρεσίας και τυχόν μεταπτυχιακές, διδακτορικές σπουδές, κατατάσσονται στο κλιμάκιο που τους αναλογεί. Συγκεκριμένα, αθροιστικά αποδίδεται ένα μισθολογικό κλιμάκιο για κάθε δύο χρόνια υπηρεσίας, δύο επιπλέον μισθολογικά κλιμάκια στους κατόχους μεταπτυχιακού τίτλου σπουδών ετήσιας τουλάχιστον φοίτησης και έξι μισθολογικά κλιμάκια για τους κατόχους διδακτορικού διπλώματος, με την προϋπόθεση πως το περιεχόμενο των τίτλων αυτών των σπουδών είναι συναφές με το αντικείμενο απασχόλησης. Τυχόν καθυστερήσεις που παρατηρούνται, σε μικρό όμως, κύριε συνάδελφε, αριθμό διευθύνσεων, στον υπολογισμό και την απόδοση των μισθολογικών κλιμακίων, οφείλονται στον μεγάλο αριθμό διορισμών. Έντεκα χιλιάδες επτακόσιους διορισμούς πραγματοποιήσαμε φέτος, μετά από πάρα πολλά χρόνια. Σε κάθε περίπτωση βεβαίως, οι νεοδιόριστοι εκπαιδευτικοί θα λάβουν αναδρομικά το σύνολο των αποδοχών που τους αναλογεί. Σε ό,τι αφορά τη μετακίνηση των εκπαιδευτικών που εργάζονται μακριά από τα σπίτια τους η Γενική Γραμματεία Αιγαίου και Νησιωτικής Πολιτικής του Υπουργείου Ναυτιλίας και Νησιωτικής Πολιτικής, σύμφωνα με τον ν.4832/21 για την κύρωση του Κώδικα Νομοθεσίας για την ολοκληρωμένη θαλάσσια πολιτική στον νησιωτικό χώρο και για τον μηχανισμό εφαρμογής, την κρατική εποπτεία και τους γενικούς όρους υλοποίησης του μεταφορικού ισοδύναμου, εφαρμόζει το μέτρο του μεταφορικού ισοδύναμου, δικαιούχοι του οποίου είναι νοικοκυριά που τα μέλη τους κατοικούν μόνιμα σε νησί ή σε δήμο που η έδρα του είναι σε νησί και εφαρμόζεται το μέτρο. Επισημαίνεται επίσης ότι σύμφωνα με την παράγραφο 2 του άρθρου 18 του ίδιου νόμου προσωρινοί αναπληρωτές και ωρομίσθιοι εκπαιδευτικοί που έχουν αναλάβει εργασία σε νησί στο οποίο εφαρμόζεται το μέτρο και για όσο διαρκεί η σύμβασή τους θεωρούνται δικαιούχοι του αντισταθμίσματος νησιωτικού κόστους και του αντισταθμίσματος ιδιωτικού κόστους υγρών καυσίμων στα επιλέξιμα νησιά. Πέραν αυτών, δίνεται η δυνατότητα, βάσει απόφασης των Υπουργών Εμπορικής Ναυτιλίας Αιγαίου και Νησιωτικής Πολιτικής, και παρέχεται το δικαίωμα στις πλοιοκτήτριες εταιρείες να χορηγούν πάσης φύσεως εμπορικές εκπτώσεις επί των ναύλων των επιβατών, των οχημάτων και των εμπορευμάτων, σε όλες τις ακτοπλοϊκές συνδέσεις της χώρας. Το ποσοστό της έκπτωσης καθορίζεται ελεύθερα από τις πλοιοκτήτριες εταιρείες, στο πλαίσιο του ελεύθερου και θεμιτού ανταγωνισμού. Τέλος, τα θέματα όπως η καταβολή δέκατου τρίτου και δέκατου τέταρτου μισθού και για τη χορήγηση αυξήσεων είναι θέματα που δεν εμπίπτουν στις αρμοδιότητες του Υπουργείου μας, αλλά στον συνολικό σχεδιασμό της οικονομικής πολιτικής. Ευχαριστώ, κύριε Πρόεδρε.
Κύριε Δελή, έχετε τον λόγο.
Ευχαριστώ, κύριε Πρόεδρε. Ξεκινώ με κάποια σχόλια για την απάντηση που έδωσε στην πρωτολογία της η κυρία Υπουργός. Δήλωσε την αναρμοδιότητά του Υπουργείου σε σχέση με ορισμένα οικονομικά ζητήματα που έβαλα. Κοιτάξτε, κυρία Υπουργέ, απ' όσο ξέρω η κυβερνητική πολιτική είναι ενιαία και δεν αποτελεί προσωπική ευθύνη ενός εκάστου των Υπουργών αυτής της Κυβέρνησης. Η ευθύνη λοιπόν της κυβερνητικής πολιτικής επιμερίζεται σε όλο το Υπουργικό Συμβούλιο. Συνεπώς είναι ένα ζήτημα το οποίο αφορά την Κυβέρνησή σας και στην Κυβέρνησή σας απευθύνεται, μέσα από εσάς βέβαια, και το ερώτημα που θέσαμε. Το ότι δεν απαντάτε είναι κι αυτό βεβαίως μια απάντηση για ένα, επαναλαμβάνω, δίκαιο αίτημα, όπως είναι το δώρο των Χριστουγέννων, τόσο απαραίτητο σήμερα σε όλους τους εργαζόμενους, όχι μονάχα στους νεοδιόριστους εκπαιδευτικούς. Είπατε ότι η ευθύνη ανήκει στις οικείες διευθύνσεις για την απόδοση αυτών των μισθολογικών κλιμακίων και ότι είναι μικρός ο αριθμός των διευθύνσεων. Εμείς δεν μιλήσαμε για τον αριθμό των διευθύνσεων, μιλήσαμε για αρκετούς εκπαιδευτικούς. Δεν έχει σημασία ο αριθμός των διευθύνσεων, όσο ο αριθμός των εκπαιδευτικών και ο αριθμός των εκπαιδευτικών δεν είναι μικρός, αλλά είναι αρκετά μεγάλος. Είναι αρκετοί, πάρα πολλοί, από αυτούς που διορίστηκαν το καλοκαίρι που δεν έχουν πάρει ακόμα τα μισθολογικά κλιμάκια που δικαιούνται. Αυτό, βεβαίως, συμβαίνει λόγω της έλλειψης προσωπικού, πιθανά, στις διευθύνσεις, στις υπηρεσίες του Υπουργείου, εν πάση περιπτώσει είναι ένα ζήτημα το οποίο πρέπει να το λύσετε εσείς, γιατί οι διευθύνσεις εκπαίδευσης είναι υπηρεσίες του Υπουργείου Παιδείας και να λυθούν τα όποια προβλήματα γραφειοκρατίας υπάρχουν. Όμως, θα πρέπει κάποια στιγμή να απαντήσουμε γιατί σε αυτές τις περιπτώσεις αναζητείται το λεγόμενο επιτελικό κράτος. Γιατί, ξέρετε, αυτό το κράτος την επιτελικότητά του δεν τη δείχνει παντού. Όταν είναι να οργανώσει, για παράδειγμα, τους φοροεισπρακτικούς του μηχανισμούς, όταν είναι να χρηματοδοτεί τους κλινικάρχες τότε γίνεται και επιτελικό, γίνεται και γρήγορο, γίνεται και άμεσο. Όταν, όμως, είναι να αποζημιώσει πληγέντες από φυσικές καταστροφές, όταν είναι να χορηγήσει ή να βγάλει συντάξεις, όταν είναι να αποδώσει τους μισθούς των εκπαιδευτικών με βάση την προϋπηρεσία τους, όπως το θέμα για το οποίο συζητάμε, τότε αυτή την επιτελικότητα τη χάνει και γίνεται εξαιρετικά αργόσυρτο. Τι δείχνει όλο αυτό; Όχι το κράτος των «ημετέρων» -που μια χαρά σας βολεύει να το λέει ο ΣΥΡΙΖΑ- αλλά δείχνει στην πραγματικότητα, τον ταξικό χαρακτήρα αυτού του κράτους, γιατί τέτοιο είναι το κράτος αυτό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έρχομαι τώρα στο θέμα -και θα κλείσω κύριε Πρόεδρε- για τους μισθούς των εκπαιδευτικών, γιατί εδώ πρέπει να πούμε ότι αυτοί οι μισθοί έχουν κατακρεουργηθεί κυριολεκτικά όλα τα τελευταία χρόνια με την περικοπή των επιδομάτων, με τη φοροληστεία που συνεχίζεται, με την περικοπή του δέκατου τρίτου και δέκατου τέταρτου μισθού -θα υπάρχουν, φαντάζομαι, νεότεροι εκπαιδευτικοί που δεν έχουν βιώσει, δεν έχουν πάρει αυτόν το δέκατο τρίτο και δέκατο τέταρτο μισθό-, με το ανήκουστο που ψήφισε το 2016 η Κυβέρνηση του ΣΥΡΙΖΑ να μην προσμετράται για κανέναν, κύριε Πρόεδρε, μισθολογικά η διετία 2016 - 2017 -κι αυτό σημαίνει 30 ευρώ απώλεια για κάθε μήνα, για κάθε εργαζόμενο-, λες και αυτή η διετία δεν υπήρξε, λες και δεν δούλεψαν σε αυτή τη διετία. Έξι μισθούς, απ' ό,τι υπολογίζεται, έχουν χάσει με τα μνημόνιά σας όλα αυτά τα χρόνια οι εργαζόμενοι και οι εκπαιδευτικοί φυσικά. Εν τω μεταξύ, οι εκπαιδευτικοί το τελευταίο διάστημα, κυρία Υπουργέ, έχουν φορτωθεί και με όλα τα προσωπικά εκείνα έξοδα στα οποία κατέφυγαν, προκειμένου να ανταποκριθούν στις ανάγκες της τηλεκπαίδευσης μέσα σε αυτή την συγκυρία της πανδημίας. Γι' αυτό σας καλούμε, αυτοί είναι οι λόγοι οι βασικοί και οι αδήριτοι για τους οποίους είναι όχι μόνο αναγκαία η καταβολή των κλιμακίων. Νομίζω ότι θα πρέπει να δώσετε μια άμεση εντολή, άμεσα να αποδοθούν αυτά τα κλιμάκια και να σταματήσει αυτή η απαράδεκτη κατάσταση, αλλά και να δουν επιτέλους μια αύξηση στον μισθό τους, ώστε να μπορούν και να ζουν και να εργάζονται με αξιοπρέπεια. Ευχαριστώ.
Κυρία Υφυπουργέ, έχετε τον λόγο.
Ευχαριστώ, κύριε Πρόεδρε. Για την παρατήρησή σας, κύριε συνάδελφε, ότι η κυβερνητική πολιτική είναι συνολική και διαχέεται σε όλα τα Υπουργεία, θα σας πω ότι πράγματι, το πολιτικό κόστος ή το πολιτικό όφελος αφορά σε όλους μας, αλλά η κοινοβουλευτική πρακτική και κοινοβουλευτική δεοντολογία δεν επιτρέπει σε Υπουργό ή Υφυπουργό της Κυβέρνησης να απαντά σε θέματα αρμοδιότητας άλλου Υπουργείου. Το ξέρετε τόσο καλά όσο κι εγώ, ενδεχομένως και καλύτερα από μένα. Όπως σας είπα και στην πρωτολογία μου, τα θέματα που έχετε θέσει δεν είναι της αρμοδιότητάς μου. Θα συμφωνήσω μαζί σας ότι πράγματι οι διευθύνσεις πρέπει να επιταχύνουν. Αυτό που σας είπα στην πρωτολογία είναι εξήγηση, δεν είναι δικαιολογία. Είναι ένα ευαίσθητο θέμα, καλώς το θέτετε, αλλά δεν αφορά ούτε σε αμέλεια ούτε σε αδιαφορία του δικού μας Υπουργείου. Τώρα, στα θέματα που θέτετε, απλώς θα παραθέσω το τι ισχύει, και επαναλαμβάνω, δεν είναι της αρμοδιότητάς μας. Ξέρετε, λοιπόν, ότι σύμφωνα με τις διατάξεις της παραγράφου 1 του άρθρου 26 του ν.4354 του 2015, η μισθολογική κατάταξη των υπαλλήλων στα μισθολογικά κλιμάκια του άρθρου 9 αυτού του νόμου πραγματοποιείται σύμφωνα με τα τυπικά τους προσόντα, τον χρόνο υπηρεσίας στον φορέα που υπηρετούν και τον χρόνο υπηρεσίας που έχει αναγνωριστεί από τον φορέα αυτόν μέχρι τις 31-12-2015. Σε ό,τι αφορά στην προϋπηρεσία με βάση τα προβλεπόμενα στις διατάξεις του ίδιου άρθρου και νόμου και τις οδηγίες που έχει δώσει η διευκρινιστική εγκύκλιος του Αναπληρωτή Υπουργού Οικονομικών, στην περίπτωση που υποβάλλεται από νεοδιόριστους μετά την 1-1-2016 αίτηση αναγνώρισης προϋπηρεσίας μετά τον διορισμό τους, τα οικονομικά αποτελέσματα έχουν ισχύ από την ημερομηνία αίτησης του υπαλλήλου. Εξυπακούεται ότι η ως άνω προϋπηρεσία, ανεξάρτητα από το τυπικό προσόν με το οποίο διανύθηκε που μπορεί να αναγνωριστεί, είναι αυτή η οποία αναφέρεται στον ίδιο νόμο, όπως έχει τροποποιηθεί και ισχύει, με βάση την εγκύκλιο. Σύμφωνα με τις διατάξεις της παραγράφου 2 του ίδιου άρθρου και του ίδιου νόμου, μετά τη μισθολογική κατάταξη της προηγούμενης παραγράφου, η μισθολογική εξέλιξη όλων των υπαλλήλων αναστέλλεται από την 1-1-2016 μέχρι τις 31-12-2017. Συνάγεται, λοιπόν, από όλα αυτά ότι το χρονικό διάστημα από 1-1-2016 μέχρι 31-12-2017 δεν λαμβάνεται υπ' όψιν για τη μισθολογική εξέλιξη, γιατί ισχύει η αναστολή για όλους τους υπαλλήλους, υπηρετούντες και νεοδιόριστους, ανεξάρτητα από την εργασιακή τους σχέση. Επίσης, είναι γνωστό ότι τα επιδόματα εορτών -Χριστουγέννων, Πάσχα- και αδείας, που προβλέπονται από οποιαδήποτε γενική ή ειδική διάταξη ή ρήτρα ή όρο συλλογικής σύμβασης εργασίας, διαιτητική απόφαση με ατομική σύμβαση εργασίας ή συμφωνία για λειτουργούς, υπαλλήλους, μισθωτούς του δημοσίου, νομικών προσώπων δημοσίου δικαίου, νομικών προσώπων ιδιωτικού δικαίου, συμπεριλαμβανομένων και των ΔΕΚΟ και ΟΤΑ, καθώς και για τα μόνιμα στελέχη των Ενόπλων Δυνάμεων και τους αντίστοιχους της Ελληνικής Αστυνομίας, του Πυροσβεστικού και Λιμενικού Σώματος, έχουν καταργηθεί από 1-1-2013. Άρα, λοιπόν, η χορήγηση αυτών των επιδομάτων στους λειτουργούς, υπαλλήλους και μισθωτούς του δημόσιου τομέα δεν είναι δυνατή. Ευχαριστώ, κύριε Πρόεδρε.
Ωραία. Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.56΄ λύεται η συνεδρίαση για τη Δευτέρα 6 Δεκεμβρίου 2021 και ώρα 17.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επικαίρων ερωτήσεων.